Papersnake/gushiwen huggingface dataset:
望海东峙
刘侨（明代）

矗矗巍峰染黛烟，层崖千丈泻飞泉。晴光海色浮天外，掩映山容落几前。

古寺晓钟依谷响，野僧夕照带瓢还。芙蓉峭削凌空翠，撑住东方半壁天。
柯枯里
桂馥（清代）

毒热柯枯里，诸蛮旧托栖。大河流水腐，旷野怪虫啼。

夏叶先霜染，晴山带瘴低。欲寻投宿处，祇有一招提。
闰重阳日集家红生舍人寓宅酒后登阁望西山追和陈紫澜先生原韵盖先生官楚时以赠舍人尊祖者七十七年矣
吴清鹏（清代）

孟公楚北重阳社，今日长安复此间。往者尊前逝东水，我来篱此见西山。

酒场绝续百年内，花事扶持一月间。谁似前贤才不愧，流传诗思满江关。
再和
虞俦（宋代）

天时人事日相煎，否泰俄惊在眼前。
积闰尽归冬十月，纪元一似太初年。
联珠合璧犹重见，华发苍颜益可怜。
三抚祥琴无意绪，当筵那忍舞蹁跹。
和宋永兄爱日楼见寄八首
黄公度（宋代）

山林往不返，朝市去无回。
能乐穷通者，真知出处哉。
次山称漫仕，彭泽赋归来。
堪笑胁肩子，相从不待媒。
闺词
沈说（宋代）

冬事侵寻浑未知，隔邻听得理寒衣。
惊心步出庭西曲，日影斜斜木叶飞。
蚤起秣陵镇二首 其二
杨万里（宋代）

山路祇言迥，农家俱夙兴。短长群稚子，回避一田塍。

随犬能知路，骑牛底用绳。兹行有胜事，何处不丰登。
和都运龙图二首
曹勋（宋代）

老去心情故倦游，直诚自许赋休休。
清流固已久绝望，白发只今空满头。
软语每思挥玉麈，寻源便欲过瓜洲。
他年一棹烟江雨，有愧轻轻不下鸥。
梅花集句 其一八九
李龏（金朝）

池草艳春色，流芳复满园。只应连夜雨，花落拥篱根。
梅花集句 其九十六
李龏（金朝）

蕙死兰枯菊亦摧，与春先作断肠媒。骚经失我无惭色，时节来时毕竟开。
舟泊莫泾拓东坡三过堂诗
金礼嬴（清代）

一盏禅镫四壁红，桑城荒影踏冥濛。为寻马券迟僧寺，谁捏鸿泥塑长公。

石版漫镌三过字，布帆轻趁两番风。越来溪上年年住，我亦家山在梦中。
雨夜沈二丈至
宗臣（明代）

榻有何人下，君能此夜过。
寒蝉吴客赋，衰凤楚狂歌。
雨气千江入，秋声万木多。
明朝寒浦望，摇落有渔蓑。
水调歌头·才惜季方去
吴潜（宋代）

才惜季方去，又更别元方。惊心天上双凤，接翅下高冈。万里瞿塘烟浪，一片昭亭云月，渺渺正相望。夜雨连风壑，此意独凄凉。杜鹃声，犹不住，搅离肠。黄鸡白酒，吾意归兴动江乡。人事纷纷难料，世事悠悠难说，何处问穹苍。肯落儿曹泪，一笑付沧浪。
华之高寿鲁斋先生七十
金履祥（宋代）

自古在昔，圣贤有作。
七十之龄，德烈方恪。
万年欢
李之仪（宋代）

暖律才中，正莺喉竞巧，燕语新成。万绿阴浓，全无一点芳尘。门成朝来报喜，庆佳期、此日光荣。开华宴、交酌琼酥，共祝鹤算椿龄。

须知最难得处，双双凤翼，一对和鸣。造化无私，谁教特地多情。惟愿疏封大国，彩笺上、频易佳名。从此去、贤子才孙，岁岁长捧瑶觥。
次韵君复七兄见赠
张耒（宋代）

老知山林等朝市，扁舟谁能问行止。
长淮十日浪吹沙，春风正搅骊龙睡。
幽人软语破永日，冲泥携手林间寺。
坐人知兄病当已，眉宇氤氲有佳气。
华池神酒不用醒，人生和畅自忘形。
扶持阴德鬼神在，洗除世缘烦恼轻。
东来自惭双鬓改，相逢独觉两眼明。
论诗尚爱淡生活，学道久叹闲名声。
嗟我尘埃费昏旦，补刖自怜闻道晚。
还丹欲问仆仆仙，一庵更伴腾腾睡。
春阴夜薄月朦胧，剧谈烛尽樽亦空。
他日重逢庞处士，可能犹与世人同。
野客
吕南公（宋代）

野客来过洞府门，天风吹断去时魂。得归应被乡人笑，衣上云霞有异痕。
茶具一贽鲜于伯机
方逢振（宋代）

惠山天下第一泉，阳羡百草不敢先。
二绝独与端石便，不受翠铁黄金煎。
古来风韵擅玉川，日高丈五犹打眠。
山中旧事今不然，石铫不在坡炉砖。
柏机卓荦美少年，好官不做自取廉。
床头月俸无一钱，手续陆羽经二篇。
我有片石出古端，斤师斩成无脚铛。
为君置之书几边，自汲活水烹新烟。
不待七碗肌骨仙，飞去玉皇香案。
天人以高高望眼穿，百姓堕落深深渊，
无人敢说江南天。
颂证道歌·证道歌
释印肃（宋代）

根境法中虚捏怪，见说是师便礼拜。
汝从甚处到其间，且作街坊兼化菜。
赠瑞慈维贞1961年密西根 观钱选画
李祁（宋代）

世人每嫌春去速，我今只恨春来迟。清明已过犹飞雪，景奇可异非其时。

千林远望嗟枝瘦，细察方知蕾似豆。待之半月复兼旬，消息沉沉春不透。

九十春期不待人，何年陌上花枝茂。主人招宴烦恼除，谈玄谈艺语如珠。

素障高张钱选画，池塘乐事草虫图。画工巧笔何由现，凭借明灯烘背面。

千年平视难得真，神妙秋毫今始见。翠带波萦水荇柔，红绡翅薄蜻蜓倦。

蚱蜢雄踞臂怒张，汹汹欲向谁挑战。蚊团隐约暮天浮，嗡嗡恍惚声成片。

荷叶虽残绿尚妍，低昂好作水中天。护它蛙伴双双坐，闲话今年并去年。

我自离家千万里，春风往往吹愁起。登楼何处望云山，蓟北潇湘期梦里。

今看此画心意投，花鸟虫鱼各自由。我亦开怀权自适，悠然与作逍遥游。
颂古四十五首
释慧远（宋代）

膏肓未必两边寻，好是良医双下针。
死活不能全忌口，丧车背后念观音。
高士咏 其四十七 孙公和
吴筠（唐代）

孙登好淳古，卉服从穴居。弹琴合天和，读易见象初。

终日无愠色，恬然在玄虚。贻言诫叔夜，超迹安所如。
读律 其二
黄定齐（清代）

律载偶未该，上下穷附比。不于律中求，终难协成轨。

律在通其变，疑先析其似。律意全在胸，律文皆渣滓。

纲举目自张，体失用何恃。泛言疑从轻，畸轻岂云是。
春日西征杂咏 其二
陈邦彦（明代）

名园春事动招寻，一骑萧萧细雨侵。最爱草亭西畔路，玉兰花发石潭深。
虞美人 赠王畹兰妹
李佩金（清代）

飞来青鸟传娇病。消瘦梨花粉。东君为惜晓妆成。止住风姨莫遣、晓寒侵。

愁波皱碧春山敛。情性耽幽淡。卿卿合唤小梅仙。别有一般风韵、是天然。
陪孟都督祭岳途中有赠
韩翃（唐代）

封疆七百里，禄秩二千石。拥节祠太山，寒天霜草白。
长安旅怀
高蟾（唐代）

马嘶九陌年年苦，人语千门日日新。

唯有终南寂无事，寒光不入帝乡尘。
虞师晋师灭夏阳
谷梁赤（先秦）

非国而曰灭，重夏阳也。虞无师，其曰师，何也？以其先晋，不可以不言师也。其先晋何也？为主乎灭夏阳也。夏阳者，虞、虢之塞邑也。灭夏阳而虞、虢举矣。虞之为主乎灭夏阳何也？晋献公欲伐虢，荀息曰：“君何不以屈产之乘、垂棘之璧，而借道乎虞也？”公曰：“此晋国之宝也。如受吾币而不借吾道，则如之何？”荀息曰：“此小国之所以事大国也。彼不借吾道，必不敢受吾币。如受吾币而借吾道，则是我取之中府，而藏之外府；取之中厩，而置之外厩也。”公曰：“宫之奇存焉，必不使也。”荀息曰：“宫之奇之为人也，达心而懦，又少长于君。达心则其言略，懦则不能强谏；少长于君，则君轻之。且夫玩好在耳目之前，而患在一国之后，此中知以上乃能虑之。臣料虞君中知以下也。”公遂借道而伐虢。宫之奇谏曰：“晋国之使者，其辞卑而币重，必不便于虞。”虞公弗听，遂受其币，而借之道。宫之奇又谏曰：“语曰：‘唇亡齿寒。’其斯之谓与！”挈其妻、子以奔曹。献公亡虢，五年而后举虞。荀息牵马操璧而前曰：“璧则犹是也，而马齿加长矣。”
百字令 赠陈制干
李道纯（元代）

修真慕道，乐清虚、任意陶陶兀兀。富贵荣华都不恋，甘分清贫彻骨。

名利俱捐，是非不辨，且把身埋没。真闲真静，谁知如是消息。

为言向上机缄，玄珠罔象，火候无时刻。一窍玄关通得透，顿悟非心非佛。

情念双忘，有无交入，胎备元神出。眼睛开放，光明周遍无极。
过凤林关
胡安国（宋代）

马首西南二十年，每经关左重留连。殷勤拂石临流水，邂逅凭栏倚暮烟。

千古物情吟不尽，四时风景画难传。何人可作隆中伴，待结比邻买钓船。
四伯父生日
项安世（宋代）

三月三日天气新，半亭饮散鸡呼晨。
酴醾影里看月姊，翼轸星中占老人。
千二百岁广成寿，六十四日东皇春。
请诵古人诗一句，五枝芳桂一枝椿。
同李似之游蒋山
李纲（宋代）

北风阻行舟，驾言游蒋山。相携得良友，谈笑穷跻攀。

松林静杳冥，殿阁罗烟鬟。宝公骨已冷，白塔孤云间。

乘高望长空，极目波涛翻。东南正戎马，戈甲照江干。

与子适相遇，偷此半日闲。怀古六朝远，道旧一笑欢。

忆昨赐对初，接武玉殿班。螭坳珥史笔，每惭追继难。

迂疏与世违，谪官堕瓯蛮。宽恩幸脱去，假道来江关。

邂逅两萍梗，飘泊惊风幡。回首顾浙河，不知涕泗潸。

著鞭愿努力，世路方多艰。
曲江春望
唐彦谦（唐代）

杏艳桃光夺晚霞，乐游无庙有年华。

汉朝冠盖皆陵墓，十里宜春汉苑花。
遣怀寄欧阳秀才
刘威（唐代）

地上江河天上乌，百年流转只须臾。
平生闲过日将日，欲老始知吾负吾。
似豹一班时或有，如龟三顾岂全无。
古来晚达人何限，莫笑空枝犹望苏。
寄郁林郡守姚道源
陶弼（宋代）

越裳济海喜天晴，五叶戈船不度兵。
尧舜远方皆乐国，汉唐诸将本书生。
句 其四
释德洪（宋代）

梢横波面月摇影，花落尊前酒带香。
端午日帖子词 其五
孙觌（宋代）

仙宇赐符时，仙蓂叶尚稀。晓来金屋静，同侍玉皇归。
华阴庙观秦槐汉柏歌
金朝觐（清代）

华阴道上麦齐肩，华阴庙中树参天。阴森但觉四月冷，幽冥气参生万千。

楼台高出树杪上，登楼适当三峰巅。道士导予穿树出，秦槐汉柏当阶前。

更有商周旧时树，横陈又出秦汉先。何况唐宋后植物，低伏仅可称曾玄。

吁嗟乎秦皇汉武求神仙，何如此槐此柏能延年。
去年十月赴淮阳今实周一岁岁中三迁遂直内禁
宋祁（宋代）

去年诏赴淮阳郡，手合鱼符拥使輈。
今岁恩叨玉堂署，头簪凤笔从宸游。
孤蓬逐吹无时定，倦鸟逢林只自休。
暗隙遂容私照日，奔湍信有不沈舟。
身归讵敢夸三组，目眩何能读九丘。
白发纷垂文思轧，此生荣过若为酬。
次韵蔡瞻明惜花五绝句 其三
洪适（宋代）

月地云阶满意开，牵花准拟尚裴回。抗琼解佩已仙去，骇绿纷红徒后来。
九日送酒与朱元晦
韩元吉（宋代）

老大相望寄一州，故人鄙我倦追游。
应知命驾无各里，惆怅山堂暮雨秋。
子宝东归以嘤其鸣矣求友声为韵作古诗七章宽
孙应时（宋代）

弱龄抱微尚，实耻为身谋。
颇依夷惠间，不择赵魏优。
意行忘坎穽，失脚复何尤。
但存斗升养，过此今无求。
曹仁宪谨荣寿 其一 七言截句
戴祥云（清代）

当年妙手步云时，析得桂林第一枝。出宰闽中蚕绩著，三山旧尹万家思。
生查子
向子諲（宋代）

月在两山间，人在空明里。

山色碧于天，月色光于水。

心闲物物幽，心动尘尘起。

莫向动中来，长愿闲如此。
予枕屏书叔夜养生论而孙楚材观之有诗相示遂次来韵以答
韦骧（宋代）

枕外霜屏手自书，数千微指慰焦枯。乘时岂羡鹏飞海，悖理须讥马守闾。

治气养心予所慕，长生久视古非无。喜君与我同兹好，免蠹当终学户枢。
寻道者所隐不遇（一作于鹄诗，题作访隐者不遇）
窦巩（唐代）

篱外涓涓涧水流，槿花半点夕阳收。

欲题名字知相访，又恐芭蕉不奈秋。
自叙
蔡槃（宋代）

江湖间步几经年，穷似襄阳孟浩然。
折简为求僧舍茗，典衣因浩酒家钱。
真情尽向诗中见，归梦常于枕上圆。
世路风波深可畏，结茅何日遂归田。
鄜延凯歌 其三
沈括（宋代）

马尾胡琴随汉车，曲声犹自怨单于。弯弓莫射云中雁，归雁如今不寄书。
和刘珵西湖十洲·菊花洲
舒坦（宋代）

懒对陶家酒瓮开，东篱寂寞久风埃。
会须结取登高客，折上龙山醉帽来。
送东之
刘跂（宋代）

受业师高第，居官郡右曹。掾非蛮语得，才有鹗书褒。

会是人难及，胡然力独劳。府趋空冉冉，谁得吕虔刀。
述九颂 其五 亮节
程公许（宋代）

萝门兮薜户，宛其姝兮静女。抚瑶瑟兮清歌，歌不绝兮如缕。

事君子兮岁几何，荠非甘兮檗非苦。金石兮贞心，恩深兮雨露。

艳半额兮姱倡，岂娥眉兮能妩。山之颠兮虎豹嗥，波汹汹兮蛟龙饕。

君欲行兮孰导，隐余思兮郁陶。愿一列兮无从，首倦栉兮频搔。

宝辂兮瑶辙，道阻兮积雪。君何志兮远游，危断绥兮惙惙。

岁冉冉兮将遒，蹇奚淹兮山椒。愕哕凤兮戾止，曰有诏兮汝谋。

日有食兮仍曜，景有晏兮复朝。苟荪薆兮弗谖，聊延伫兮中洲。
鹧鸪天·送人
辛弃疾（宋代）

唱彻《阳关》泪未干，功名馀事且加餐。浮天水送无穷树，带事云埋一半山。
今古恨，几千般，只应离合是悲欢？江头未是风波恶，别有人间行路难！
阁试征西将军城塞歌
于慎行（明代）

榆关九月寒风早，玄霜已白边城草。敌骑朝侵策勒营，将军夜城祁连道。

关山晓月度龙沙，马上芙蓉吐剑花。连营画地传刁斗，十万军声静不哗。

期门少年健如虎，束发从军思报主。画角寒销玉塞云，铁衣冷拂金城雨。

援枹执鼓何雄哉，笑看楼兰动地来。合围瀚海浑无敌，转战皋兰未肯回。

紫骝汗血归来后，肘背黄金大如斗。胡床坐解月支头，割鲜笑釂蒲萄酒。

酒泉亭障接乌孙，辎重如山入塞门。五云阙下报天子，万里封侯安足论。
鸠
潘玙（宋代）

斑斑羽拂晓烟青，一样东风两样声。
计拙不如鸱妇巧，绸缪桑户趁天晴。
庐陵乐府十首 其八
郭祥正（宋代）

自君之往矣，幽房守岁华。眉头匀翠淡，裙带缕金斜。

魂魄空成梦，音书不到家。凭谁度庾岭，和泪寄梅花。
用王巩韵赠其侄震
苏轼（宋代）

衡门老苔藓，竹柏千兵屯。开樽邀落日，未对乌鸟言。

清风举吹籁，散乱书帙翻。传呼一何急，人马从车奔。

贫居少宾客，邻妇窥篱藩。墙头过春酒，绿泛田家盆。

比来伏青蒲，坐捉白兽樽。王猷修润色，亦有簿领烦。

朝廷贵二陆，屡闻天语温。犹能整笔阵，愧我非韩孙。
岳阳送同官王洪中书舍人吴均入蜀
王称（宋代）

五月不可触，三巴未易行。共因严使命，同此念王程。

月下猿声断，云中鸟道横。明朝相忆处，梦绕锦官成。
秋夜不寐卧诵郁秋官诗用韵述怀 其二
何乔新（明代）

宦游几载厌纷华，乞得閒身钓水涯。骑马懒从听禁漏，问津直欲泛仙槎。

虽无食客堪延誉，幸有痴儿可保家。负郭何须田二顷，数畦祗种邵平瓜。
成化戊戌十二月十六日与吴原博史明古张子静
李应祯（明代）

大惟补天功，猩砭肌用。
廉利并攒剑，兀隉侧倚瓮。
在悬太师击，攻玉诗人讽。
栖禅余百年，问僧仅三众。
竹幽补堂坳，树古嵌坳缝。
登顿足力疲，眺望眼界空史。
鱼游春水·林梢听布谷
吕胜己（宋代）

林梢听布谷。郭外舒怀仍快目。平田浩荡，虢虢泉鸣暗谷。香稻吐芒针棘细，秀麦遥风波浪绿。山童野老，意亲情热。我待休官弃禄。屏迹幽闲安退缩。渭三千亩修篁，巑巑绀玉。顾盼滩流萦八节，呼吸湖光穿九曲。贪求自乐，尽忘尘俗。
庵西
赵师秀（宋代）

数里庵西路，东风去更吹。
稻寒生叶细，松老作花迟。
小憩嫌无侣，曾游忆有诗。
新萤光尚小，未暗出空池。
郴江百咏 其八十六 桂门关
阮阅（宋代）

恶名辨正可无疑，已有金华学士题。寄语往来荆广客，鬼门关在郁林西。
龙眼矶
陈造（宋代）

谁谓石一拳，不作江流碍。
朝来扬帆西，瞥若骥历块。
龙眼风火矶，培塿视华岱。
似闻潢潦时，亦复鼓湍汇。
凿去本不难，奇巧禹所爱。
其上嘉树密，其侧鱼网晒。
居惟羡渔乡，复欲老犊背。
西归傥得此，庸敌七里濑。
龟
丁谓（宋代）

居蔡推神物，巢莲表圣君。
膺期千岁色，垂世九畴文。
惠向衔珠辨，灵从顾印分。
自谙宫沼乐，锡贡任江滨。
寄紫微高侍郎三首
岳珂（宋代）

力劳效寡是穷途，赠策无人生大愚。
三刖尚迷藏椟宝，六街几误脱巾呼。
味言已转廷中毂，归兴难忘陇上锄。
欲问死生何许是，紫烟浮处认香炉。
禅人并化主写真求赞
释正觉（宋代）

曹洞宗乘，老鸡发兴。
秋波摇眼角，春雪点眉棱。
一步跨空劫，孤心相续灯。
西母之桃兮秀结三千年实，北冥之鲲兮蜕翔九万里鹏。
珊瑚枝枝撑著月，出格云门跛脚僧。
汉宫
宋无（元代）

武帝升遐玉殿空，金人夜泣月明中。
三千嫔御无行幸，独费丹砂饲守宫。
人日出游湖上十首
杨万里（宋代）

旧腊缘多雪，新年未有梅。
殷懃下天竺，隔水两株开。
大洞
释居简（宋代）

才入肤生粟，炎炎伏暑前。凹中元有路，虚处岂无天。

待扣钟非簴，将崩石架船。蜿蜒毋熟寐，我欲庆丰年。
感春
陈宓（宋代）

春来物物尽欣怡，不到人间寒自眉。
愿得清时同贞观，旅行终日不忧饥。
潼关
梁熙（清代）

川原缭绕望中收，西映残阳旧戍楼。形势长连三辅壮，风云自涌大河流。

泥封函谷无诸国，瓜种东陵有故侯。还忆繁台沦陷日，曾开玉帐控中州。
望思台
汪遵（唐代）

不忧家国任奸臣，骨肉翻为蓦路人。

巫蛊事行冤莫雪，九层徒筑见无因。
蝶恋花（戊戌和邓南秀）
赵师侠（宋代）

柳眼窥春春渐吐。又是东风，摇曳黄金树。宜入新春闻好语。一曳处处催耕雨。

未有花须金缕缕。醉梦悠扬，似蝶翩跹舞。一枕仙游何处去。觉来依旧江南住。
红岩感怀四首
白玉蟾（宋代）

风悲兮花落，鸟哀哀兮水簌簌。
水寒兮石苍，幽人自感兮惸独。
古洞兮枯木。
东楼看雪
李建勋（唐代）

一上高楼醉复醒，日西江雪更冥冥。化风吹火全无气，

平望惟松少露青。腊内不妨南地少，夜长应得小窗听。

因思旧隐匡庐日，闲看杉柽掩石扃。
奉送二十三舅录事之摄郴州
杜甫（唐代）

贤良归盛族，吾舅尽知名。徐庶高交友，刘牢出外甥。

泥涂岂珠玉，环堵但柴荆。衰老悲人世，驱驰厌甲兵。

气春江上别，泪血渭阳情。舟鹢排风影，林乌反哺声。

永嘉多北至，句漏且南征。必见公侯复，终闻盗贼平。

郴州颇凉冷，橘井尚凄清。从役何蛮貊，居官志在行。
怀叶润臣却寄
程鸿诏（清代）

忽听楚人语，思君情自深。新诗又几卷，近日共谁吟。

鲤对有真乐，雁行传远音。长沙波渺渺，怅抚独弦琴。
夜游宫·是处追寻侣
佚名（宋代）

是处追寻侣。灯光散、九衢红雾。人在星河繁闹处。暗相逢，惹天香，飘满路。游困先归去。奈怨别、相思情绪。闲傍小桃□独步。月明寒，拈宜男，无一语。
假馆诗
家铉翁（宋代）

江南遗老瀛边客，来时鬓斑今雪白。
几年坐困市井尘，五迁来到诗书宅。
中州典型尚未艾，故家文献宛如昔。
主人盛年兀老苍，古心不为名利役。
昼閒对客无俗谈，夜灯从容须挟册。
有疑必问问必中，讲学定知有源脉。
世人鹜外如轮云，君心向道坚金石。
念我南冠久絷维，分我三间明月席。
绨袍厚德更高古，冬有纖纩夏有绤。
我衰拟作菟裘藏，感君推田城西陌。
今年不归明年归不归，病骨嵌崎会当化为原上骼。
拟从诸君豫乞石一方，他年埋之冢前三四尺。
上书宋使姓某其名某，下书人是西州之西老逢掖。
平生著书苦不多，可传者见之春秋与周易。
初下东周赠孟郊
刘言史（唐代）

鹤老身更卬，龟死壳亦灵。正信非外沿，终始全本情。
童子不戏尘，积书就岩扃。身著木叶衣，养鹿兼牸耕。
偶随下山云，荏苒失故程。渐入机险中，危思难太行。
十发九缕丝，悠然东周城。言词野麋态，出口多累形。
因依汉元寮，未似羁细轻。冷灶助新热，静砧与寒声。
断蓬在门栏，岂当桃李荣。寄食若蠹虫，侵损利微生。
固非拙为强，懦劣外疗并。素坚冰蘖心，洁持保坚贞。
修文返正风，刊字齐古经。惭将衰末分，高栖喧世名。
鹧鸪天·座中有眉山隐客史应之和前韵即席答之
黄庭坚（宋代）

黄菊枝头生晓寒。人生莫放酒杯干。风前横笛斜吹雨，醉里簪花倒著冠。
身健在，且加餐。舞裙歌板尽清欢。黄花白发相牵挽，付与时人冷眼看。
送罗户侯归成都
何瑭（明代）

腰间锦带佩双龙，万里东来谒九重。剑外风烟怜独往，日边甥舅记相逢。

雪消汉水连天阔，春尽巴云入树浓。麟阁于今待勋烈，莫将韬略老藩封。
赠中山杨
李遹（金朝）

士道彫丧愁天公，阴霾惨惨尘濛濛。三冬不雪春未雨，野桃无濛城西红。

春光为谁作骀荡，造物若我哀龙钟。数行墨浪合眼死，一包閒气终身穷。

中山公子文章雄，雅随童稚为雕虫。祢衡不遇孔文举，坡老懒事陈元龙。

唯之与阿将无同，乾坤万里双飞蓬，飘飘南北东西风。
梅花用东坡惠州韵呈子进昆仲
赵蕃（宋代）

春风未著江南村，梅花有方先反魂。
斓斑初疑霜集晓，烂漫忽若月挂昏。
孤山寺下林逋宅，松风亭前东坡园。
想应照水自愁绝，谁复好事来相温。
我今居閒百无念，夜半始寝起及暾。
欲拈堕蕊每攀树，要看落影长开门。
东南文士推诸孙，妙处不在工语言。
要于险韵出奇峭，敢云小技未为尊。
送穹上人还里
戴表元（宋代）

但得扁舟便，春风处处行。
定中三竺月，禅外五言城。
海角雕胡饭，山畦玉版羹。
清缘倘相就，谈笑解尘缨。
四和澜字三首谢赵工部 其一
林希逸（宋代）

汩汩难回既倒澜，我今忘世漫游观。雀罗生怕客惊散，鱼笱长呼儿去看。

笋蕨弥山求易足，园林到处入无阑。渔翁樵叟相过熟，一语何曾非意干。
桂枝香·插云翠壁
黄裳（宋代）

插云翠壁。为送目，入遥空，见山色。金鼎丹成去也，晋朝高客。百花岩下遗孙在，赋何人、离尘风骨。翠微缘近，希夷志远，洞天踪迹。近剑有、为龙信息。怪潭上灵光，雷电相击。尤好风波乍霁，鹭汀斜日。倚栏白尽行人鬓，但沈沈、群岫凝碧。利名休事蝇头，飞舠送君南北。
终南白鹤观
郑谷（唐代）

步步景通真，门前众水分。柽萝诸洞合，钟磬上清闻。

古木千寻雪，寒山万丈云。终期扫坛级，来事紫阳君。
初发里门留别
王孙蔚（清代）

年年高卧拟柴桑，何事骊歌动别觞。鸡肋浮名劳去就，鹿冠微别惜行藏。

征鞯渐欲登山路，回首何能忘草堂。作客更从今日始，二陵秋色正苍茫。
昭陵六马，唐文皇战马也，琢石象之，立昭陵
苏轼（宋代）

天将铲隋乱，帝遣六龙来。
森然风云姿，飒爽毛骨开。
飙驰不及风，山川俨莫回。
长鸣风八表，扰扰万驽骀。
秦王龙凤姿，鲁鸟不足摧。
腰间大白羽，中物如风雷。
区区数竖子，搏取若提孩。
手持扫天帚，六合如尘埃。
艰难济大业，一一非常才。
维时六骥足，绩与英术陪。
功成锵八鸾，玉辂行天街。
荒凉昭陵阙，古石埋苍苔。
流夜郎永华寺寄浔阳群官
李白（唐代）

朝别凌烟楼，贤豪满行舟。暝投永华寺，宾散予独醉。
愿结九江流，添成万行泪。写意寄庐岳，何当来此地。
天命有所悬，安得苦愁思。
闲中信笔二首其一追和陈去非韵其一追和王履
陆游（宋代）

我看浮名如脱发，誓暮收身老岩穴。
座延穷鬼心不疑，炉锺横财渠自别。
乐哉今为八十翁，神交园绮商山中。
烹葵剥枣及时序，烂醉黍酒歌邠风。
用前韵答弥明圣言二首
王炎（宋代）

游丝落絮弄春晴，挽我花边唤曲生。
挈榼在门惊剥啄，褰裳出户喜逢迎。
小园曲折藏三径，暇日从容共一行。
且复解颐谈衮衮，圣贤深处不容声。
百年寓华屋
胡奎（元代）

仙人好楼居，乃在南城隅。大江从天来，白虹绕其庐。

朝旭丽丹桷，凉飙生绮疏。清谈落珠唾，列坐跄琼琚。

秉心介于石，富贵浮云如。寓形百年内，逍遥以自娱。
栖贤开先寺
孙直言（宋代）

三峡飞梁如卧龙，苍藤碧蔓挂长松。煮茗窗前清众会，读书岩下古人踪。
送宣宗禹保宁事掌书记
楼钥（宋代）

宣之为姓世所稀，暇日试为君家推。
宋之宣公舍与夷，子孙相家此为基。
或云出自鲁宣伯，元和姓纂言则非。
西京功臣虎与义，侯封累世皆宗枝。
盛哉云阳宣巨公，光武称其胜二龚。
酆为司空怀在赵，遥遥久矣无亢宗。
君家本自太末来，世以儒术为家风。
尚及詹识诸父行，君方髫龀成孤童。
艰难历遍屹中立，五行俱下攻时习。
自从一登贤上庭，贵名日起人谁及。
舍选真似青铜钱，一跃龙门浪三级。
吾乡惊喜破天荒，归见朋俦愈谦挹。
宝婺古郡名浙东，往泛绿水依芙蓉。
如君入幕假途尔，及今民事宜加工。
亨途万里才发轫，掺祛勿使金樽空。
从今家声当愈大，坐使宣氏崔卢同。
和历阳守张仲智观梅五首
王之道（宋代）

万事当从酒到休，子山那得许多愁。
绿樽翠杓梅花夕，不醉翻令恶客羞。
赋汉关将军印
乃贤（元代）

昔游玉泉寺，系马松树林。独坐大石上，浩歌梁父吟。

老衲林下大，示我三古印。连环络螭钮，篆画蚀苍晕。

将军勇无敌，劲气横九州。志在复汉鼎，岂事身封侯。

昭烈势孤危，恃侯作坚垒。威振曹家儿，胆落中夜起。

浮云几变灭，瑑刻良可摹。令人千载下，拂拭空嗟吁。
山亭柳
杜安世（宋代）

晓来风雨，万花飘落。叹韶光虚过。却芳草萋萋，映楼台、淡烟漠漠。纷纷絮飞院宇，燕子过朱阁。

玉容淡妆添寂寞。檀郎孤愿太情薄。数归期，绝信约。暗添春宵恨，平康恣迷欢乐。时时闷饮绿醑，甚转转、思时著。
宋任著作宰江宁溧水
韩琦（宋代）

讯察无冤善最闻，剸繁南邑遇盘根。还将决狱平反意，去作临民抚字恩。

淮上月高生丽思，浦前春老醉离魂。知君阴德终阳报，容驷何妨大里门。
贺芑书记
释云岫（宋代）

笔底钟王通草圣，胸中郊岛富唐吟。竺仙去后无文佛，今日喜逢僧翰林。
【南吕】四块玉_述怀冠世才
曾瑞（元代）

述怀
冠世才，安邦策，无用空怀土中埋。有人跳出红尘外，七里滩，五柳宅，名万载。白酒篘，黄柑扭，樽俎临溪枕清流。醉时歌罢黄花嗅。香已残，蝶也愁，饮甚酒！鸡恰啼，人忙起，利逼名煎苦相催。争如我梦胡蝶睡。由你好，笑我痴，强似你！雪满簪，霜垂颔，老拙随缘苦无贪。狂图多被风波淹。享大财，得重衔，休笑俺！衣紫袍，居黄阁，九鼎沉如许由瓢。调羹无味教人笑。弃了官，辞了朝，归去好。
闺情
孤雁悲，寒蛩泣，恰待团圆梦惊回。凄凉物感愁心碎。翠黛颦，珠泪滴，衫袖湿。
感怀
春色残，莺声懒，百岁韶光梦槐安。功名纵得成虚幻。一跳身，百尺竿，难转眼。
叹世
万丈潭，千寻坎，一线风涛隔仙凡。劝君莫被虚名赚。无厌心，呆大胆，谁再敢。
嘲俗子
买笑金，缠头锦，得遇知音可人心。倦逢狂客天生沁。扭死鹤，劈碎琴，不害碜。
闺情
簪玉折，菱花缺，旧恨新愁乱山叠。思君凝望临台榭。鱼雁无，音信绝，何处也。
酷吏
官况甜，公途险，虎豹重关整威严。仇多恩少人皆厌。业贯盈，横祸添。无处闪。
叹世
罗网施，权豪使，石火光阴不多时，吉力活若比吴蚕似。皮作锦，茧做丝，蛹荡死。
闺情
髻乱窝，钗横堕，膳减愁添怎存活。抽签摆卦为工课。花貌衰，鬼病磨，何日可。
美足小
地锦踏，香风飒，款步金莲蹴裙纱。纤柔娇衬凌波袜。软玉钧，新月牙，可喜杀。
嘲妓家
黄肇村，冯魁蠢，虽有通神钞和银。奴非不爱双生俊，孛老严，坡撇狠，钱上紧。
乐饮
紫蟹肥，白醪美，万事无心且衔杯。醉乡忘尽人间世。定夜钟，报晓鸡，魂梦里。
鹿煮肥，鱼煎鲊，白酒初熟菊方花。醅浑巾漉何须榨。酒越添，量不加，生灌杀。
警世
狗探汤，鱼着网，急走沿身痛着伤。柳腰花貌斜魔旺。柳弄娇，花艳妆，君莫赏。
村夫走院
逞富豪，沾花草，遍休村筋不曾挑。入门着几连珠炮。骨髓剜，脑子掏，可早觉。
浪淘沙
陈著（宋代）

年事夕阳红。霜满髯丛。摩挲苍藓石婆翁在京口夹冈。能见几人曾百岁，一笑书空。

回首棣华中。消得春浓。平生心事两惺忪。杖屦相从须放密，山月溪风。
罗怀叟思归一诗留之
朱复之（宋代）

客子归期莫有期，地炉松火独吟时。
西山暮雨吹成雪，错拟杨花理钓丝。
迈陂塘 西溪看芦同蔼卿
关锳（清代）

看溪山、一十八里，秋容瘦削如许。粼粼漾漾平陂水，摇荡白萍花雨。

天欲暮。任今夜、乌蓬随水随风去。芦花浅溆。只第一防它，眠鸥飞起，又闹半汀絮。

人间事，从古浮名无据。百年难得萍聚。青蓑何似归休也，料理钓筒渔具。

溪尽处。便不用、扁舟也算浮家住。柴门河渚。纵不种蒹葭，也堪约略，种带水杨树。
郊居杂兴二首
阮大铖（明代）

结室面东湖，风来湖水香。
随意采菱舟，夤缘洲渚傍。
香静月色采，清辉照中堂。
澹澹萤火流，泠泠竹露光。
络纬抱花啼，啼声亦何长。
邻女弄秋梭，竟夕灯火张。
晚田虞不给，余布易我粮。
聊以赡儿女，非为成衣裳。
感此劳者情，终夜为徬徨。
湖波岂不艳，菱叶亦以芳。
刺多泥复深，采采中怀伤。
偶题八首 其八
苏仲（明代）

得莫欣欣失莫悲，隙光于我有何私。落花啼鸟春归去，绿鬓朱颜能几时。
寄外史世卿玉台 其一
陈献章（明代）

两崖树石几重衙，富贵人间未足誇。到寺客携元亮酒，在山泉煮玉川茶。

高轩倘许重过我，多病仍便久卧家。对月不禁秋思得，清吟分付一篱花。
冬夜官舍围炉传酒
曾丰（宋代）

放散衙曹小退安，闭门开架检书看。
檐前月色生寥寂，屋外风书长隙寒。
灰火拨愁头屡点，炉灯挑喜指频弹。
家人知我饮机动，大白梨花送夜阑。
逍遥咏
宋太宗（宋代）

天地为炉我自知，人无远虑必生疑。
功夫未至劳悬想，境外声闻不改移。
机巧岂逢容易得，是非终究欲何之。
思量大海深渊理，光阴虚度影参差。
东白轩歌
李昱（明代）

郡侯轩子名东白，邀我题诗写胸臆。自言曾客京华东，惯识东方五更色。

天上鸡人唱晓筹，青宫问寝当龙楼。午门万户启金钥，宵衣圣主思嘉猷。

左右衣冠尽台辅，献纳论思出肝脯。螭头不动香烟高，虾须渐捲晨光吐。

太学读书灯火深，承恩作簿花溪浔。九重尧舜尚忧惕，承流宣化当劳心。

残月辉辉太白闪，鸡声三唱更五点。夜如何其夜向晨，面视东方色容俨。

东方未白思明光，东方既白瞻扶桑。有时颠倒衣与裳，簿书期会亦琴堂。

坡仙赤壁曾题赋，亦有当年东白句。枕籍舟中何足论，岂似君家所扁之小轩。
淮村八景 其四 盖峰耸翠
赵完璧（明代）

嵚崟不可仰，缥渺通天衢。翠色照终古，正气永不渝。

斜阳断霭照未释，过雨晴岚蔼欲滴。对尔亭亭一正色，彷尔巍巍千仞壁。
用和游次公韵赠慧琏
王质（宋代）

行到山深山愈青，山青水青青照人。水光易昼而难夜，山态虽秋而亦春。

鱼窠在水不知湿，鸟翮凭空能自直。霞绮横飞总是红，浪花才起浑无碧。
送高礼部不妄知严州
李昴英（宋代）

从来直气劲摩空，又吐忠嘉忤九重。
指斥分明人所忌，去留谆複上能容。
清风慨慕桐江钓，异渥新疏竹使筒。
熊轼一行聊复尔，羽仪禁路夔龙。
郊坛斋宫七首
任希夷（宋代）

当日金阶白玉堂，不知春事到垂杨。
休惊冉冉花飞片，正爱青于麦耀芒。
艾轩老先生文集刊传上以揄扬其问学下则得佛
陈藻（宋代）

蚤岁过主融，悟逢陈叔盥。
曾待艾翁来，国风话长短。
忽听诵采艾，玉川茶八碗。
因入网山门，多舍莆阳馆。
今喜文集行，源流心事满。
头颅七十六，见此抑何缓。
百为信有侍，立志如君罕。
良晤向三山，汇缘非偶款。
怀内堂弟詹雪樵司马
王德爵（清代）

客燕呢喃寄一枝，碧窗水馆细评诗。西风黄叶秋声里，疏雨红镫夜话时。

粟影此身同物外，杨花如梦又情痴。屋梁月色思君甚，忆否江南杜牧之。
将游汉江风雨未止
祁顺（明代）

海国东来感异乡，醉中怀抱为诗狂。烟花转觉清明近，风雨都诗寒食忙。

惯事谩誇王介甫，出游谁似段文昌。汉江佳致传闻久，愿借春晴泛画航。
偈颂一百二十三首 其一
释普度（宋代）

前不搆店，后不迭村。当阳坐断，上下平分。更看直透云霄之顶，独步乾坤。
遣兴十首 其五
员兴宗（宋代）

草色当阶绿渐侵，我观物化岂无心。风轩纳絮春无赖，雨屋关愁夜不禁。
杂兴
俞桂（宋代）

漫山花发草萋萋，杨柳飞绵水拍堤。
况是客怀禁不得，那堪杜宇耳边啼。
送秘书谢监赴江西使幕
韩翃（唐代）

谢监忆山程，辞家万里行。寒衣傍楚色，孤枕宿潮声。

小寇不足问，新诗应渐清。府公相待日，引旆出江城。
送别彦威侄西归侍母 其二
程公许（宋代）

况自宦情薄，未忘嫠纬忧。圣知非我责，若要尽心酬。

牛陇松萝月，鸥汀水竹秋。丁宁与将护，待我赋归休。
和意行韵
丘葵（宋代）

一枝筇竹度年华，自爱藤阴夹雨涯。
野叟笑予衣落魄，牧童见客手交叉。
染成众缘桑初椹，落尽千红楝始花。
步至桥西水穷处，却随黄犊还吾家。
次韵晁元忠西归十首
黄庭坚（宋代）

怨句识之推，商歌知甯戚。
我占晁氏贤，乃在赋行役。
同游羿彀中，傥免非尔力。
滔滔今如此，去邦将安适。
寂后寄少林长老二首
释道济（宋代）

片帆飞过浙江东，回首楼台渺漠中。
传与诸山诗酒客，休将有限恨无穷。
乘黄署
杨备（宋代）

执辔何人籍帝台，汉家天马不时来，
疲驽多亦费刍粟，莫惜千金市骏材。
钱塘怀古
柴元彪（宋代）

百年朝市旧，登览若为情。
落日铜驼陌，东风夹马营。
路随荆刺断，城与黍离平。
可惜西湖月，烧灯两度晴。
移花
苏辙（宋代）

种花南堂南，堂毁花亦瘁。
理畦西轩西，花好未忍弃。
殷勤沷陈西，秋雨流入地。
移根傅生土，指日春风至。
花来本陈洛，盈尺不为异。
力求禾叶枝，更与一溉水。
人功诚已尽，天巧行可致。
我老百不为，爱此养花智。
联句题吉祥寺
吴芾（宋代）

系舟枯柳岸，穷胜古城阴。
松径云生屧，竹窗风满襟。
不妨情话好，且放酒杯深。
杖履寻归路，西山日未沈。
再韵谢张持甫过访二首
刘宰（宋代）

道自周衰说异同，眼明伊洛振遗风。
过人高行非难事，入圣微言本大公。
道在鬼神常共在，术穷天地本无穷。
三才并处君知否，不尔何裨造化工。
蒸溽作雨排闷
陆游（宋代）

柱础生微润，帘栊转薄阴。
蚁迁都邑改，鸠逐怨恩深。
菡萏新离水，芭蕉半展心。
掩屏惟熟睡，谁与续愁吟？
春日口占
国柱（清代）

大野春回晓日曛，瞻蒲望杏总殷殷。蛰虫辟户翻新土，候雁呼风认旧群。

千古屯田贻壮策，几人筹国建殊勋。兵戈销尽为农器，布谷催耕叫塞云。
十六夜月蚀既
舒岳祥（宋代）

虾蟆新食月，金饼曲如钩。
天道终还旧，书生自隐忧。
星辰秋后烂，河汉夜深流。
我欲骑鹏背，乘风阅九州。
十五夜与友人对月
张蠙（唐代）

每到月圆思共醉，不宜同醉不成欢。

一千二百如轮夜，浮世谁能得尽看。
薄吟
施枢（宋代）

园林绿尽合清和，犹有余寒在薄罗。
几缕情风春别柳，一庭苦薄夜鸣莎。
人於生处穷通定，事到难时感悟多。
水上浮沤频起灭，看来物理总由他。
习家池
区大相（明代）

闻道襄州好，高阳乐事多。山公来对酒，时听接䍦歌。

台迥丛车马，池清照绮罗。徘徊抚陈迹，日暮汉江波。
滹沱河二首
文天祥（宋代）

过了长江与大河，横流数仞绝滹沱。
萧王麦饭曾仓卒，回首中天感慨多。
杂曲歌辞。战胜乐
佚名（唐代）

百战得功名，天兵意气生。三边永不战，此是我皇英。
留城寄旷翁
艾性夫（元代）

东溪水长船多上，南浦草深人未回。
昨日君家问消息，书归方索暑衣来。
泽畔吟
曹勋（宋代）

驾文螭道翔九天，天路远道中道还。
邈故国道怀所安，心耻耻道循江干。
纫秋兰以为裳道，采杞菊以为餐。
望佳人之不来道，暗修途之莫前。
瞰江流之无垠道，仰苍苍而漫漫。
想荆门之遐阻道，寿春杳隔于大渊。
痛灵修之独处道，谁复与之寤言。
气填膺以拂郁道，泪承睫而涟涟。
悼已往之修系道，欲易道而改辕。
顾和璧之三献道，冀识者之一观。
阴风雨之惨惨道，而夜不得明。
哀时运之若此道，余又何默默於久生。
宁怀沙抱石以自沉道，庶齏志而下信。
虽世人之不吾悲道，吾容能不悲夫若人。
吾原托夷齐以为绍介道，修请谒于黄虞。
吊坐咸于帝阍道，友阳侯於子胥。
几江神之不我渎道，吾容委质於渊鱼。
已乎已乎，其灵修终不得而见乎。
送刘巡检赴广东
杨士奇（明代）

奏最晨看拜紫宸，升官遄赴海南滨。身趋玉陛祗辞主，家过金川喜觐亲。

红蓼桂花明水驿，青松柳叶暗蛮津。休言弓马非吾事，会有恩威服远人。
为郑彦林题渔樵耕牧四画 其一
王恭（明代）

腊雪飞花溪正寒，短篷孤棹兴漫漫。莫怜公子鱼须笏，换与沧浪一钓竿。
题复州裂本兰亭
钱选（宋代）

鼠须注砚写流觞，一入书林久复藏。
二十八行经进字，回头不比在尘樑。
和胡公谨游李寺丞北园
韩维（宋代）

春郊不数到，俯爷恨流景。
李侯有嘉招，滞念兹一聘。
名园带乔树，亭榭散清影。
解我尘中衣，觞行日舒永。
花团锦缬明，竹竦摇碧静。
从容方罫，万事不关省。
善谑宁类鄱，高歌或好郢。
行遵水曲幽，望出林梢迥。
兴来非外奖，理惬有真领。
薄莫联归鞍，清风吹不醒。
偈颂一百四十二首 其一二五
释广闻（宋代）

有则水里月，无则形名兆。即此是达磨眼睛，亦谓之衲僧顶门窍。
雪诗六首义取六出 其一 十九夜初闻雪
郭之奇（明代）

雪俟春来至，寒依腊在生。颇疑阳气软，转令客心惊。

狂吹无晓夜，弥月滞阴成。薄暮飞玄雾，深宵散玉霙。

斜飞穿瓦入，横洒拂窗鸣。拂窗仍拂耳，穿瓦更穿情。

冷韵多哀响，凄音尽苦声。谁念悲歌者，微光傍短檠。

无衣供卒岁，敝缊抱孤贞。所恃盈腔热，且同霜漏清。
送德甫侄省试
刘克庄（宋代）

绝出雕虫辈，相期竹马年。
二魁家有样，四世里兴贤。
雪鬓吾还笏，霜蹄汝著鞭。
微疴真换骨，骨换不难仙。
穿山月岩
胡仲威（宋代）

石磴崎嵌□□□，坐来心迹自双清。
不知浑沌何年鉴，便有婵娟一镜胆。
周穆马蹄何寂寞，谢公屐齿□□□。
□然欲御长风□，□□烟云脚底生。
次韵
史浩（宋代）

庭前高下碧玉树，秋日奈兹风露何。两度开花君莫问，为渠天近得香多。
龙江行送黄士明归龙江
卢龙云（明代）

樵山巀嶪罗群峰，中天削出青芙蓉。樵湖尽注飞流水，一湾东下江犹龙。

中产高人萃清淑，古今上下蟠心胸。往往应时多遇合，文章行业淩苍穹。

君年逾壮学日积，飞扬意气追前踪。霜蹄得路轻千里，养成六翮将摩空。

天子求贤初爰立，前星瑞协映储宫。异日明良知济美，青云早附毕天工。
重用前韵赠卞大夫
刘攽（宋代）

辞满苦不早，独往始为勇。闻君湖上田，二顷容五种。

力农有休期，杂费宁谓冗。岁事副夙心，素封弥假宠。

若人寿者相，眉豪耳秀耸。陶公请息交，林类歌面陇。

诸侯非得友，明诏期不奉。丛茂鸟所安，渊深鱼勿恐。

由来浮云志，九鼎未加重。胡为突不黔，憔悴摩顶踵。
和公馀言怀
韦骧（宋代）

荆扉栖息久，壮志未能摅。昨被半通绶，新持三尺书。

虽然烦听半，何足挠冲虚。伺隙馀公局，开编入燕居。

敢希成大器，唯恐近污渠。心欲平冤狱，情奚病猾胥。

贤门不多地，贱子幸投裾。每得高文贶，翻嗟旧业疏。

自滋忘弃学，岂复怅离蔬。若使华无实，宁为蔽芾樗。
书蔡香祖掌教海南杂著后 其二
施钰（清代）

诸夷唱和重吾儒，显得君才记事珠。岂但临歧争供帐，更添佳药衬行厨。
三江斗门
陈起（宋代）

短艇漾秋霞，江村数百家。
水声鸣轳辘，山骨瘦槎枒。
自笑如浮梗，何期又泛楂。
人传前岸石，曾化作虾蟆。
和定西侯张侯服留题金山原韵六首 其四
张煌言（明代）

自古匈奴属外臣，降王毳殿敢称真？千屯烽燧联吴、楚，万轴波称下浙、闽。

北固云移龙节近，西陵潮涌虎符新。焚庭绝漠寻常事，铜柱先标若木津。
秋夜凌江阁与年瘦生谈往事
张自坤（清代）

征西往事不堪论，泪点深宵剑有痕。九夏冰霜真国士，卅年尘土旧公孙。

绿车天上恩难再，裋褐扬州道自尊。一语请君重勘却，种瓜何必不青门。
永定河纪事 其一
张凤孙（清代）

桑乾水方枯，劣于一衣带。奔腾伏秋交，淼若江河大。

土疏既善崩，沙重复难汰。俯仰百岁中，经涂几茫昧。

庙虑日夕纡，询谋集冠盖。往因横决势，顺导堤防外。

南村治网罟，北垡载锄耒。水土无全功，居人半利害。

安流近三稔，适与时运会。慎初保厥终，庶几神永赉。
真除后谩记所见
魏了翁（宋代）

晨将榜子关宾合，辇出房时已奏知。
陛对臣寮才下殿，朱衣丝履上东墀。
末秋到家
潘图（唐代）

归来无所利，骨肉亦不喜。黄犬却有情，当门卧摇尾。
西山静中吟
施肩吾（唐代）

重重道气结成神，玉阙金堂逐日新。

若数西山得道者，连予便是十三人。
昆明池乐歌二首 其一
甘立（元代）

彩鹢齐飞簇画旗，甲光如水入云低。长杨五柞遥相望，笳鼓归来日每西。
大雨後咏南轩竹二绝句
苏辙（宋代）

苦寒坏我千竿绿，好雨还催众笋长。
痛饮虽无嵇阮客，瓢尊一试午阴凉。
咏萤火示情人
李百药（唐代）

窗里怜灯暗，阶前畏月明。
不辞逢露湿，只为重宵行。
幽居
陆游（宋代）

万家水竹古山阴，拣得幽居惬素心。
梁燕委巢知社近，井桐飘叶觉秋深。
琴缘废久尘常积，书为开稀蠹渐侵。
幸自杜门无一事，不须清夜感衣砧。
木犀著雨
释居简（宋代）

空山雨淫秋，妒我庭中犀。犀敷粟玉英，浸渍仍葳蕤。

有如春方中，名品嗟淋漓。因依海棠泪，著此霜蟾枝。

闻此辄掩耳，代犀前致辞。燕脂怨无香，姿色独媚时。

烘晴睡未足，已惊胡马嘶。彫零怕随雨，嫣然成怆悽。

鲜明擅韶华，不足较等夷。自怜宫样黄，不结春风知。

木兰固可友，宿莽亦可师。正色俗子憎，浓馥天风吹。

苔痕净如染，绿展承霏霏。故家换骨法，降真合传衣。

大山与小山，骚雅同衿期。至今百世下，犹有芗林诗。

何心与物竞，有泪无从挥。
贫士行
文同（宋代）

侧身入穷阎，跼影守环堵。
日高齿未嚼，风劲骭犹露。
胡为迫冻饿，此道吾所素。
出每驾鸡栖，归仍伏龙具。
原生本非病，董子盖不遇。
谁将斗升水，活此辙中鲋。
不见裹粮人，欲死者亦屡。
徒自讽诗书，区区立名誉。
祥兴登极第三十二
文天祥（宋代）

浮龙倚长津，参错走洲渚。
苍梧云正愁，初日翳复吐。
新正二首
张耒（宋代）

新正阅月天苦阴，白日未照草木心。
黄州城中人迹少，江涛涌汹山崎嵚。
题芦乡思归图
林尚仁（宋代）

不画梅花却画芦，自言家在个乡居。
当时恨不曾添雁，为带平安一纸书。
次韵王微之登高斋
王安石（宋代）

台殿荒墟辱井堙，豪华不复见临春。北山漠漠云垂地，南埭悠悠水映人。

驰道蔽亏松半死，射场埋没雉多驯。登高一曲悲亡国，想绕红梁落暗尘。
送张子猷给事帅福唐
李光（宋代）

五马东来隘里闾，旌旗照海奉安舆。时危未暇宽徭役，岁歉无劳进羡馀。

赤子弄兵先解散，乌衣侮法费驱除。兵戈满眼瞻王室，邮传时时附谏书。
夜思
李商隐（唐代）

银箭耿寒漏，金釭凝夜光。綵鸾空自舞，别燕不相将。

寄恨一尺素，含情双玉珰。会前犹月在，去后始宵长。

往事经春物，前期托报章。永令虚粲枕，长不掩兰房。

觉动迎猜影，疑来浪认香。鹤应闻露警，蜂亦为花忙。

古有阳台梦，今多下蔡倡。何为薄冰雪，消瘦滞非乡。
靖康元年自南都移黄州八月十六日华藏民老渡江见访于定山下院一夕别去以诗送之
韩驹（宋代）

大师游华藏，法席雄诸方。而我因夙缘，数入忧患场。

道眼宜见绝，交情未相忘。呼舟渡宣化，访我山之阳。

夜榻蒲蒻稳，秋山蕙兰香。问我当何之，笑指郡守章。

莫言千里殊，共此圆寂光。脱有云水客，附书及沧浪。
杨忠悯公祠
庄纶渭（清代）

钤山冈上势如焚，独剖丹心报大君。汉殿已无辛庆忌，阿谁流血救朱云。
满江红 寿方山 其二 时年五十有一
宋琬（清代）

齐鲁之间，许君是、须眉男子。歌伏枥、壮怀消灭，减肉生髀。

草檄伏蛮功未展，裹粮五岳游方始。算春秋、三万六千场，平分矣。

鸿鹄志，谁能拟。姜桂质，终难徙。肯随他、踰淮卢橘，化而为枳。

孔北海豪杯斝在，孟东野老诗篇美。倚江楼、秋夜共吹箫，鱼龙起。
偈颂三十八首
释如净（宋代）

霖霪大雨，害远大晴。
虾蟆啼，蚯吲鸣，
古佛不曾过去，发挥金刚眼睛。
咄，葛藤葛藤。
叹水别白二十二
刘禹锡（唐代）

水。
至清，尽美。
从一勺，至千里。
利人利物，时行时止。
道性净皆然，交情淡如此。
君游金谷堤上，我在石渠署里。
两心相忆似流波，潺湲日夜无穷已。
游东坡十一绝 其四
王十朋（宋代）

世重元之重竹楼，雪堂名更重黄州。西山草木尤光彩，一一曾经杖屦游。
老君岩次刘谊韵 其二
彭次云（宋代）

俨然鹤发与龙颜，谁道乘风不复还。浑俗何须穷变化，或来尘世或云间。
记梦
李刘（宋代）

壮志已违黄鹄下，老身合占白鸥前。
夜来耿耿江湖梦，秋水长天一钓船。
沁园春 庆寿
周权（元代）

缑山老仙，翳凤骖鸾，游戏尘寰。向五云深处，颉颃霞佩，三槐影里，突兀云冠。坐听玉笙，闲披宝笈，寄傲壶中日月闲。人都道，饮金茎秋露，风骨非凡。方瞳雪颔童颜。更清嚼梅花满肺肝。对银烛光中，霞杯麟脯，彩衣膝下，玉树芝兰。五老曾图，九龄初启，方寸心藏天地宽。从今去，记年年此酒，长对南山。
游李少师园十题·芡池
范祖禹（宋代）

向日铺青盖，浮波散绿盘。
明珠洛浦佩，白玉水仙丹。
挽恭靖司法兄九首
刘宰（宋代）

踏遍山崖与水边，要教皇泽下氓编。
祗今桐汭民犹活，问讯南昌尉已仙。
和蔡原英暮春杂咏二首 其二
舒逊（元代）

十日九风雨，春来有许阴。气腾三岛暝，绿涨一江深。

苔匝痕犹湿，花垂力不禁。遥怜杜陵老，麻麦正关心。
筼筜万个黄雀每栖息其上一昔风雨飒至忽闻有
李自中（宋代）

黄头雀，觜交交，
尾倬倬，突然散去云路邈。
东村四面禾黍稠，欲下未下惊呼俦。
牛羊上山鸡犬睡，翩跹蹙步来相求。
日斜深堑有罗网，投宿青冥依篠荡。
沙鸣羊角转峥嵘，蹴踏虬枝犹倔强。
谁知檐下息尔躯，夜半沥血逢精鼩。
唇焦舌烂救不得，一缕性命才须臾。
君不见螳螂捕蝉上高树，企足昂头忘反顾。
人生吞噬更可怜，腊月未穷谁悔悟。
挽南雄林使君
刘克庄（宋代）

东路归何及，南柯梦忽醒。
居然鸣挽铎，都未制斋铃。
官已题华表，名空录御屏。
遥知泉下意，犹待竹溪铭。
寓适
释居简（宋代）

收雨岭云随所住，含风渊水偶然回。虚怀任性如云水，閒里徒将日月催。
别林伯常国博 其一
林希逸（宋代）

解印南来久卸鞍，未甘遮日向长安。洪都别驾何廉取，斋殿除书果趣还。

再入美传喧辇下，多情远别到溪干。才名藉甚如君少，此去应须立要班。
偈颂一百五十首 其二十六
释心月（宋代）

月不破五，岁不满百。窄处放教宽，宽处捻教窄。如冲天之俊鹞，如当路之白额。

敢有近傍者么，骼。
对酒作
陆游（宋代）

齿落不废嚼，足跛尚能履。
书生之所遭，侥幸有如此。
自知穷事业，元不直杯水。
徒行若车安，蔬食如肉美。
或时得斗酒，亦复招邻里。
不肯歌鸟乌，行矣呼起起！
赠褚雪巘
林尚仁（宋代）

多年林下隐，犹带旧儒酸。
自说因诗苦，还如学易难。
晓窗花气润，夜枕雨声寒。
又欲名山去，应寻胜迹看。
御街行
欧阳修（宋代）

夭非华艳轻非雾。来夜半、天明去。来如春梦不多时，去似朝云何处。乳鸡酒燕，落星沈月，紞紞城头鼓。

参差渐辨西池树。朱阁斜欹户。绿苔深径少人行，苔上屐痕无数。遗香余粉，剩衾闲枕，天把多情赋。
李都尉古剑
白居易（唐代）

古剑寒黯黯，铸来几千秋。
白光纳日月，紫气排斗牛。
有客借一观，爱之不敢求。
湛然玉匣中，秋水澄不流。
至宝有本性，精刚无与俦。
可使寸寸折，不能绕指柔。
愿快直士心，将断佞臣头。
不愿报小怨，夜半刺私仇。
劝君慎所用，无作神兵羞。
莲士见示扈从盘山用陆放翁韵诗即次原韵奉简
汪学金（清代）

春风放颠花事残，绿阴满庭春昼闲。午时睡醒鬓丝乱，闭门枯坐如深山。

故人扈从蓟门返，呼童扫径开柴关。三日不见生鄙吝，觌面惟恐遭讥讪。

袖中一卷莹冰雪，泠然四座开心颜。青山落日响钟磬，一鸟呖呖啼花间。

万松入云乱苍翠，千涧咽石喷淙潺。樊笼塌翅不飞去，境地毋乃分仙顽。

夜来有梦到盘谷，朝真许缀蓬莱班。洞门遍地种瑶草，仙人放鹿何时还。
金缕曲·初夏
朱彝尊（清代）

谁在纱窗语？
是梁问、双燕多愁，惜春归去。
早有田田青荷叶，占断板桥西路。
听半部、新添蛙鼓。
小白蔫红都不见，但愔愔、门巷吹香絮。
绿阴重，已如许。
花源岂是重来误？
尚依然、倚杏雕阑，笑桃朱户。
隔院秋千看尽拆，过了几番疏雨。
知永日、簸钱何处？
午梦初回人定倦，料无心、肯到闲庭宇。
空搔首，独延伫。
宗祠新建归里适值丹垩告成
夏孙桐（清代）

堂构千年业，先灵幸此安。拜瞻思继述，缔造识艰难。

源共稽山溯，庭谁玉树看。关西今籀李，捧额荷濡翰。
次韵宋尚书山居十五咏·海棠径
方岳（宋代）

酒泻银壶莫近傍，怕惊花睡损残妆。
拟题报答春风句，也恐春风未敢当。
水月轩
杨杰（宋代）

湛碧一泓泉，中涵千古月。不比天上轮，三五有盈缺。
高邮道中荷花极目平生所未见
吕本中（宋代）

绿净红深水不流，炎天烈日自然秋。只供野父已无计，便与行人亦暗投。

明月不来江北岸，好山应在石城头。何年得映潘妃步，更放君王作意游。
临江仙
张伯寿（宋代）

天上嫦娥元不老，人间紫府长春。朱颜鹤发更清新。观音常自在，水月净无尘。

有子飘飘麟阁像，有孙庭下诜诜。他年看取递成名。进封加上国，荣拜太夫人。
同通老用渊明独酌韵
陈与义（宋代）

纷纷吏民散，遗我以兀然。
悄悄今夕意，鸟影驰隙间。
向来房州谷，採药危得仙。
忽驾太守车，出处宁非天。
何妨暂阅世，谋行要当先。
西斋一壶酒，微雨新秋还。
蛛网闪明晦，叶声饯岁年。
呼儿具纸笔，录我醉中言。
梦还京
周玉如（明代）

自去长干侧，终年桂岭西。
新秋望乡处，无奈白云迷。
范蠡冢
邹浩（宋代）

山栖尝胆时，祸胎久已孕。欲令苏台倾，端俟天人应。

夫子实奇才，大事力能胜。中分句践忧，内外各宜称。

一鼓雪前羞，功名在乘兴。向非断以独，未必还千乘。

荆棘梗寒宫，晨朝露常凝。可怜东门眼，至此不得瞪。

乌喙鲜克终，天道亦恶剩。脱身海上来，嘉言谁与赠。

位高金更多，所向岂蹭蹬。况有绝代姿，提携充妾媵。

试看剑头血，何如穷绝磴。由来进退间，处之贵不懵。

孤坟忽生疑，文献良足證。吴人未忘情，高楼时一凭。
彭孝求以绿野行送芍药数种鄙句为谢
周必大（宋代）

占断春光及夏初，琉璃剪叶朵珊瑚。
休论花品同而异，且咏诗人乐且吁。
北第莫辞金凿落，南禅争看玉盘盂。
彭宣微恙何妨醉，自有娇痴婢子扶。
杭州
宋无（元代）

锦绣波翻太液空，一池寒雨落芙蓉。
内前尚有中官住，欲听西蕃寺裹钟。
秋雨有怀李寺丞
杨亿（宋代）

润气先从柱础知，寒宵滴滴助秋悲。桐圭绕树多黄落，苔锦缘秋更碧滋。

爽彻衾裯慵就枕，凉生笺管欲题诗。高阳旧侣相思否，此景谁同把酒卮。
夜过蠡西竹梧书院
郭谏臣（明代）

当年读书处，今日喜重过。拂树霜华重，穿帘月色多。

兴同狂阮籍，迹类病维摩。醉向孤灯坐，凄凉奈若何。
得叔问书报柳元礼许寄鹤二首 其二
程俱（宋代）

北山林沼久荒凉，正要仙禽借宠光。为报携笼须问道，直防妖鸟嚇鸾凰。
颂证道歌·证道歌
释印肃（宋代）

吾早曾经多劫修，大通智胜本因周。
困何佛法不现前，为伊不荐混迷流。
都梁十景诗 清风山闻笛
米芾（宋代）

铁笛谁吹一曲哀，清风约我上层台。悠扬正到堪听处，怕惹閒愁却下来。
至撒马儿罕国主兀鲁伯果园
陈诚（明代）

巍巍金壁甃高台，窗户玲珑八面开。
阵阵里风吹绣幕，飘飘爽气自天来。
加跌坐地受朝参，贵贱相逢道撒蓝。
不解低头施揖让，惟知屈膝拜三三。
饭炊云子色相兼，不用匙翻手自拈。
汉使岂徒菅口腹，肯教点染玉纤纤。
金鞍俊马玉雕裘，宝带珠缨锦臂鞴。
身外不知天壌阔，妄将富贵等王候。
东坡
姜特立（宋代）

文章声价有东坡，岁晚亲逢春梦婆。
一闻千悟无余事，背负大瓢还唱歌。
惜哉龙眠不好事，不为写东坡海外郊行图。
归途
曾几（宋代）

归途似乌鹊，得树且依栖。
一寸客亭烛，数声村舍鸡。
路长风正北，野旷日沈西。
梦作祠官去，江干入马蹄。
拟行行重行行
王立道（明代）

一日复一日，与君久离别。妾身在汉阳，君居泰山侧。

川阪东西在，欲往无舆楫。吴牛不北辕，燕鸟无南翼。

日月有昼夜，妾心靡朝夕。冥冥尘满天，欲归路安适。

冉冉岁云莫，坐凋红芳色。相思勿复陈，黾勉期令德。
崇恩寺
彭举（宋代）

绀殿肇何年，古雅足幽赏。
嵌空结宝盖，玲珑如绮幌。
诚哉运斤手，巍然阅今曩。
丹碧浮霄汉，斑剥亦苍莽。
境界半村郭，清净绝尘壤。
谛听万籁寂，时闻松风响。
盛夏此中憩，纳爽思解网。
聊以历三匝，情想为一荡。
和郑国器六首
曹勋（宋代）

小桃经雨暖成川，云锦相辉粉色天。
摘实未医尘世病，飞霞且致洞中仙。
和石宣德五柳亭
徐积（宋代）

五柳神君气貌端，所希所向静而安。每思往行投閒地，肯逐时情慕热官。

秫酒易醒风户猛，葛巾难卧月窗寒。也应种得东篱菊，好置篮舆自在观。
寄陈邵老 其二
黄裳（宋代）

几度为书却便休，疏慵于我更如雠。两忘有道何须问，相责无如我合羞。

屡感客尘新事变，难寻陵谷旧时游。为亲归去亲犹健，只此浮生已解忧。
石井
喻良能（宋代）

山右最佳处，有泉生石傍。
虚明秋后月，清冷雪前霜。
鳗井真牛后，龙湫可雁行。
濯缨仍潄齿，政尔不能忘。
诉衷情·夜寒茅店不成眠
吴激（宋代）

夜寒茅店不成眠，残月照吟鞭。黄花细雨时候，催上渡头船。
鸥似雪，水如天，忆当年。到家应是，童稚牵衣，笑我华颠。
红情 题张玉珊茂才鸣珂红豆花画册次韵
薛时雨（清代）

替谁著色。是个人影子，疏疏密密。绮梦三生，画里秾华似曾识。

南园荒凉若许，算往事、红墙空忆。待约略、说起相思，未语泪先湿。

小立。玉阶侧。愁绰约仙姿，瘦损风日。凝脂作液，点点唾壶血同碧。

千古情苗难断，花落去、阴成犹昔。月影下，劳记著、几声长笛。
徵招 湖上感秋有怀湘佩、湘涛
关锳（清代）

入秋天气多风雨，幽怀更添凄楚。杨柳到西风，也飘零无主。

蛾眉惊老去。争怪得、鬓丝如许。休去登临，乱山只在，晚蝉嘶处。

日暮翠衣单，清霜早、已上碧梧高树。独自倚阑干，念荒城砧杵。

天涯谁共语。浑冷落、旧游俦侣。只除是、第二桥边，问那时鸥鹭。
靖康改元四十韵
刘子翚（宋代）

肉食开边衅，天骄负汉恩。阴谋招叛将，喋血犯中原。

饮马江河竭，鸣笳宇宙喧。氛埃缠帝座，猰㺄吠宫垣。

鼓锐梯飞壁，弯强矢及门。黔黎惊瓦解，冠盖尽星奔。

走辙秦城地，浮航楚峡村。画堂空锁钥，乐府散婵媛。

夜诏闻传玺，春王记改元。三辰光尽匿，四海浪横翻。

伏阁惟群彦，兴邦在一言。雉城期必守，虎旅更增屯。

龙困虽忧蚁，牛羸尚覆豚。谋成擒颉利，义可绝乌孙。

坚壁师弥老，穷兵火自燔。钩鱼犹假息，幕燕暂游魂。

恳款情先露，诛锄党实繁。横磨非嗜杀，下策且和番。

割地烦专使，要盟胁至尊。赐弓垂拱殿，留宴玉津园。

回骑桑乾北，游军广武原。驱驰无立草，剖斲露空坟。

太子悲秦粟，明妃泣汉轩。敌情终未测，邻好久宜敦。

晋赵封疆远，金汤阻固存。短衣求李广，长啸得刘琨。

御极朝仪盛，胪传诏语温。神霄分别仗，法驾引双辕。

内柳东风软，宫花丽日暄。闾阎多喜气，箫鼓送芳樽。

运契天同力，时危祸有根。覆车宜自戒，曲突更深论。

落拓江南士，飘零塞北藩。蚤尝专翰墨，晚厌属櫜鞬。

拔剑思摩垒，怀书拟叩阍。蹉跎谋不遂，感激气潜吞。

野迥寒烽照，楼高暮雨昏。望乡心恍惘，忧国涕潺湲。

仄席勤咨访，垂绅乐引援。鹓鸾方竞集，短翼待腾鶱。
冬晓
龙辅（宋代）

积雨带晴雾，闺中事可夸。
曙窗留镜月，寒髻集钗花。
再和三篇 其二
苏颂（宋代）

闻君八法擅临池，擪押工夫世少知。学者伏膺虞秘监，时贤求少永禅师。

流传异日须悬帐，交质何人敢对棋。敛手姜芽柳家样，解嘲几困老刘诗。
建元寺昼公与崔秀才见过联句，与郑奉礼说同
皇甫曾（唐代）

人闲宜岁晚，道者访幽期。独与寒山别，行当暮雪时。
--皇甫曾
柏台辞汉主，竹寺寄潜师。荷策知君待，开门笑我迟。
--皎然
暮阶县雨足，寒吹绕松枝，理辩尘心妄，经分梵字疑。
--郑说
久承黄纸诏，曾赋碧云诗。然诺惊相许，风流话所思。
--崔子向
筌忘心己默，磬发夜何其。愿结求羊侣，名山从所之。
--皇甫曾
观河图
张鹏翮（清代）

五十余年一老翁，不辞风雨在河工。思亲五夜心徒切，回首家园梦想中。
读书山寺寄问城间诸友
翁卷（宋代）

止携书一箧，长日坐空林。每见僧家事，便生静者心。

虚亭云片泊，仄径树根侵。去郭无多地，閒来相对吟。
四和
刘克庄（宋代）

一橐萧然五鬼随，竟椽名盛与文奇。
可曾天下无麟凤，何必山中有虎罴。
蜂虿尾犹如许毒，蜘蛛腹得几多丝。
圣贤不校吾家法，车及蒲骚岂足师。
书斋自遣
张玉墀（清代）

我生孤僻俗缘悭，竟日阑珊闭故关。儿女债多遗业减，功名心淡此身閒。

炉中馀篆萦蝌蚪，槛外浮云幻髻鬟。惟有诗篇足吟咏，渊明责子未曾删。
海内
毕仲游（宋代）

海内儒生十七万，日诵诗书头白半。中有成名当路人，却视诗书犹弊券。

犹弊券，可奈何。劝君收泪莫零落，古往今来此辈多。
落叶
赵蕃（宋代）

卷卷从何起，多因为晚风。
飘飘久不下，还复反荒丛。
李熙载业儒未效转为五行家
曾丰（宋代）

典谟训诰饱蟠胸，一字于君未有功。
参到五行刘子政，转为三有李虚中。
牛毛有底事非左，蜗角孰何人不东。
肯自戚施相从臾，片言可送半生穷。
大川和尚赞
释绍昙（宋代）

面皮刮得霜，脊梁生铁铸。
活弄恶机关，真本奉化子。
据南山白额落却威，锁冷泉清波无透路。
最无端是不近人情，把断贯索，
倒悬佛祖，四海禅流恶见渠。
任妙手僧繇，画得全真，
且无著处。
豆叶坪
陈大章（清代）

朝望汉阳云，暮植香山杖。
长风如奔湍，千林共一响。
前登见石坪，有庵大如掌。
孤松翼岭深，残霞延月上。
黄精具嘉蔬，叶罗新饷。
已作山中人，惯受伊蒲享。
悟彼服食者，虚结烟岚想。
句 其十一
张商英（宋代）

橹声呕哑下巴东，路接阳台十二峰。
秋洞宿
施肩吾（唐代）

夜深秋洞里，风雨报龙归。何事触人睡，不教胡蝶飞。
游东寺
刘攽（宋代）

篮舆出乘兴，佳客不相遗。水色鸣驺外，林光倚盖时。

寒馀草初变，风煦柳先知。复阁披襟久，回廊步屧迟。

招提应不厌，幽熟重前期。会待花如霰，壶觞约自随。
句 其二
黄孝先（宋代）

日者未知裴令贵，世人争笑祢生狂。
秋晚杂兴十二首 其十二
方一夔（宋代）

客来银水北，叩我老生涯。裘褐多扪虱，田芜半种瓜。

文章动穷发，碑板过流沙。终竟成何事，逢人莫浪誇。
涌金门城望五首
方回（元代）

风入松词万口传，翻成余恨寄湖烟。
难寻旧梦花阴地，剩放新愁雪意天。
战罢閒堤眠老马，宴稀荒港泊空船。
此心拟欲为僧去，政恐袈娑未惯穿。
为倪正父尚书题壮怀堂扁以诗来谢次韵
楼钥（宋代）

久矣君宜任弼谐，果随召馹上天阶。
几年不作相逢梦，一日俄倾积别怀。
情厚夫君几鲍叔，愚如老我类高柴。
它时户册高悬后，直欲扁舟访水涯。
承亲戚见过生朝赋此为谢
晁公溯（宋代）

冠者五六人，驾言款吾门。
是日射蓬矢，请寿此山樽。
吾方念初生，非止祭特豚。
保母亲食我，卜士负且言。
劬劳曾莫报，丧乱乃仅存。
愧子自远来，戒妇具盘飧。
草木皆华滋，春事亦婵媛。
如欲如我衰，豪气薄乾坤。
何用酌酒浆，斗柄可手援。
自题竹石图
彭睿埙（明代）

未见管夫人，妄传其笔势。毋令识者看，世间之通弊。
赐游小山并金海泛舟至广寒殿诗八首 其七 广寒殿
严嵩（明代）

嵯峨台殿倚层巅，古木长云上界连。太液无风开玉镜，时时飞翠落晴渊。
青玉案 郊外偶书
叶绍本（清代）

夕阳照树红相亚，秋已半、新寒乍，潦水初收黄叶下，一年春信。

依依柳色，又待东风也。

孤城一抹浑如画，又屈曲、疏篱傍茅舍，此景北来应共讶。

下若溪边，馀英渡口，只少虹梁跨。
浮邱社怀赵太史
郑用渊（明代）

銮坡视草玉堂仙，为访浮邱下粤天。丹井潮通沧海月，紫烟楼粤碧池莲。

晴花恍映宫袍色，雅社犹传白雪篇。遥想游踪频眺望，台星今在五云边。
甲寅元旦早朝诗二首 其二
李孙宸（明代）

柳外珂鸣紫陌尘，班齐玉笋拜枫宸。芙蓉露擢金茎晓，阊阖天开玉烛新。

朔雪渐消梅萼暖，条风初入柏尊春。萧韶九奏传仙乐，曲度云中听未真。
过赵德庄官居有怀其人 其一
周紫芝（宋代）

送君南浦草青青，记得江边一醉醒。骑马却来寻旧处，依然苍竹近寒厅。
鹧鸪天 灯夕雨雪
何澹（宋代）

好景良辰造物悭。一年灯火遽摧残。雨淋夹道星千点，雪阻游人路九盘。

停社舞，撤宾筵。谩烧银烛照金莲。不如我入香山社，一盏青灯说夜禅。
八月二十三日病少间，乘车偕大兄游三贝子园，忆庚戌秋同二兄过此，十二年矣，怆然有怀，归灯书兴
王浩（清代）

不堪花竹见仪容，暂与鸰原觅故踪。一笑霜钟出云木，十年江国对秋风。

秖疑丧乱身俱在，略遣摧藏语未终。安得形同影无缺，白头共此夜灯红。
送友人归宣州
张乔（唐代）

失计复离愁，君归我独游。乱花藏道发，春水绕乡流。

暝火丛桥市，晴山叠郡楼。无为谢公恋，吟过晓蝉秋。